b'\n_START_ARTICLE_\nLubi\n_START_SECTION_\nAjalugu\n_START_PARAGRAPH_\nLubja kasutamine ehituses oli tuntud juba Mesopotaamias, Vana-Egiptuses, Vana-Kreekas jm. On v\xc3\xa4idetud, et lubja tootmisel ja kasutamisel toimuvad keemilised reaktsioonid olid \xc3\xbcldse esimesed inimkonna poolt teadlikult kasutusele v\xc3\xb5etud keemilised reaktsioonid._NEWLINE_Lubi on savi ja kipsi k\xc3\xb5rval \xc3\xbcks vanemaid ehituses kasutatavaid sideaineid. Eestisse j\xc3\xb5udis lubja tarvitamise ja p\xc3\xb5letamise oskus 13. sajandil Saksa ja Skandinaavia ehitusmeistrite kaudu. Keskaegsed kirikud ja kaitserajatised on esimesed kiviehitised Eestis, kus nii m\xc3\xb6rdi kui v\xc3\xa4rvi sideainena kasutati kohalikku lupja._NEWLINE_18. sajandi l\xc3\xb5puni toodeti lupja vaid v\xc3\xa4hestes piirkondades \xc3\xbcle Eesti, kuid 18.\xe2\x80\x9319. sajandi vahetuseks laienes see m\xc3\xa4rgatavalt. 1867. aastal oli Eesti aladel 304 lubjaahju. Lubja ja t\xc3\xb5rva p\xc3\xb5letamine oli 19. sajandi l\xc3\xb5puni peamiselt m\xc3\xb5isate k\xc3\xb5rvaltegevusalaks. T\xc3\xb6\xc3\xb6d tegid talupojad, kes seal saadud oskusi kasutades hakkasid 19. sajandi teisel poolel p\xc3\xb5letusahjusid rajama ka talude juurde. Laialdane lubjap\xc3\xb5letus taludes oli Eestis valdav 19. sajandi l\xc3\xb5puni, mil turule j\xc3\xb5udis tsement. Kustutamata lubi ehk kaltsiumoksiid on tsemendi tootmisel oluliseks komponendiks t\xc3\xa4nap\xc3\xa4evalgi. 1990. aastate alguses taask\xc3\xa4ivitati endisaegne lubjap\xc3\xb5letus Saaremaal L\xc3\xbcmandas._NEWLINE_Lupja p\xc3\xb5letati k\xc3\xa4sitsi murtud ning sorteeritud v\xc3\xb5imalikult puhtast lubjakivist (paekivi) silindrikujulistes 2\xe2\x80\x935 m k\xc3\xb5rgustes ja 2\xe2\x80\x934 m l\xc3\xa4bim\xc3\xb5\xc3\xb5duga paksuseinalistes ahjudes, mida k\xc3\xb6eti puudega. Esimesed 2\xe2\x80\x933 \xc3\xb6\xc3\xb6p\xc3\xa4eva toimus n\xc3\xb5rga tulega vee v\xc3\xa4ljaaurustamine; edasi 5\xe2\x80\x938 \xc3\xb6\xc3\xb6p\xc3\xa4eva k\xc3\xb5rgel temperatuuril (900\xc2\xa0\xc2\xb0C) toimus lubjakivist lubja teke; ja l\xc3\xb5puks, 2\xe2\x80\x933 \xc3\xb6\xc3\xb6p\xc3\xa4eva n\xc3\xb5udis ahju jahutamine. V\xc3\xa4ltida tuli lubja liiga pikka kuumutamist, "surnuks p\xc3\xb5letamist". Hilisemates lubjatehastes v\xc3\xb5eti kasutusele \xc5\xa1aht- ja p\xc3\xb6\xc3\xb6rdahjud (Rakke, M\xc3\xa4nniku)._NEWLINE_P\xc3\xb5letatud lupja kustutati basseinides rohke veega. Kustutatud lubi j\xc3\xa4eti basseinidesse, kus liigne vesi laudade vahelt maa sisse imbus, pastana laagerduma ja nii v\xc3\xb5is see pealt kaetuna s\xc3\xa4ilida aastaid. Lupja v\xc3\xb5is kustutada ka pulbriks, kui vaid h\xc3\xa4datarvilikul hulgal vett lisati, kuid saadus ei sobinud kohe ehituslubjana kasutamiseks; reeglina l\xc3\xa4ks see m\xc3\xbc\xc3\xbcgiks._NEWLINE_Kustutatud lubi muutub \xc3\xb5huga kokkupuutel ajapikku uuesti k\xc3\xb5vaks ja vastupidavaks teisi kivimeid siduvaks lubjakiviks.'